Document ID: 31992R0880

ΚΑΝΟΝΙΣΜΟΣ (ΕΟΚ) αριθ. 880/92 ΤΟΥ ΣΥΜΒΟΥΛΙΟΥ της 23ης Μαρτίου 1992 σχετικά με κοινοτικό σύστημα απονομής οικολογικού σήματος
ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ρ,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι οι στόχοι και οι αρχές της κοινοτικής περιβαλλοντικής πολιτικής, όπως προσδιορίζονται στα προγράμματα δράσης των Ευρωπαϊκών Κοινοτήτων στον τομέα του περιβάλλοντος (4), αποσκοπούν, ιδίως, στην πρόληψη, τον περιορισμό και, στο μέτρο του δυνατού, στην εξάλειψη της ρύπανσης, κατά προτεραιότητα στην πηγή, και στην εξασφάλιση μιας ορθής διαχείρισης των πηγών πρώτων υλών, με βάση την αρχή "ο ρυπαίνων πληρώνει"- ότι το τέταρτο πρόγραμμα δράσης των Ευρωπαϊκών Κοινοτήτων στον τομέα του περιβάλλοντος (1987-1992) (5) τονίζει τη σημασία που έχει η ανάπτυξη μιας πολιτικής υπέρ των οικο-προϊόντων-
ότι το Συμβούλιο, στο ψήφισμα της 7ης Μαΐου 1990 (6), κάλεσε την Επιτροπή να υποβάλει, το ταχύτερο δυνατό, πρόταση για ένα κοινοτικό σύστημα οικολογικού σήματος που θα λαμβάνει υπόψη τις περιβαλλοντικές επιπτώσεις του προϊόντος σε όλη τη διάρκεια του κύκλου ζωής του-
ότι το Ευρωπαϊκό Κοινοβούλιο στο ψήφισμα της 19ης Ιουνίου 1987 σχετικά με τη διαχείριση αποβλήτων και τους παλαιούς χώρους εναπόθεσης απορριμμάτων (7), υποστήριξε την ιδέα ενός κοινοτικού οικολογικού σήματος για τα οικο-προϊόντα-
ότι το κοινό επιθυμεί να ενημερώνεται όλο και περισσότερο για τα προϊόντα που είναι λιγότερο επιβλαβή για το περιβάλλον- ότι ορισμένα κράτη μέλη διαθέτουν ήδη σύστημα απονομής οικολογικού σήματος για τα προϊόντα αυτά και αρκετά άλλα κράτη μέλη σχεδιάζουν να καθιερώσουν ένα τέτοιο σύστημα-
ότι ένα σύστημα απονομής οικολογικού σήματος για προϊόντα λιγότερο επιβλαβή για το περιβάλλον θα προβάλλει ασφαλέστερες για το περιβάλλον εναλλακτικές λύσεις, καθοδηγώντας, με τον τρόπο αυτό, τους καταναλωτές και τους χρήστες στις επιλογές τους-
ότι η καθοδήγηση αυτή μπορεί να είναι αποτελεσματικότερη αν θεσπιστούν ενιαία κριτήρια για το σύστημα απονομής του σήματος, τα οποία θα εφαρμόζονται σε όλη την Κοινότητα-
ότι, ενώ τα υπάρχοντα ή μελλοντικά ανεξάρτητα συστήματα απονομής μπορούν να εξακολουθήσουν να υφίστανται, ο σκοπός του παρόντος κανονισμού είναι η δημιουργία των προϋποθέσεων για την εν καιρώ θέσπιση ενιαίου και αποτελεσματικού περιβαλλοντικού σήματος στην Κοινότητα-
ότι η εφαρμογή του συστήματος απονομής του σήματος θα είναι προαιρετική- ότι μια τέτοια προσέγγιση, στηριζόμενη στις δυνάμεις της αγοράς, θα συμβάλει στην έρευνα και την ανάπτυξη, ιδίως στον τομέα των καθαρών τεχνολογιών, οδηγώντας, συνεπώς, σε καινοτομίες-
ότι η ενιαία εφαρμογή των κριτηρίων και η τήρηση των διαδικασιών πρέπει να εξασφαλιστεί σε όλη την Κοινότητα-
ότι το σύστημα απονομής οκολογικού σήματος θα λάβει υπόψη τα συμφέροντα των κύριων ενδιαφερόμενων ομάδων και, επομένως, πρέπει να προβλέπει τη συμμετοχή των ομάδων αυτών, με τον ενδεδειγμένο τρόπο, στον καθορισμό των κατηγοριών προϊόντων και στον προσδιορισμό των ειδικών οικολογικών κριτηρίων για καθεμία εξ αυτών-
ότι οι καταναλωτές και οι επιχειρήσεις πρέπει να ενημερώνονται, με τον ενδεδειγμένο τρόπο, για το σύστημα απονομής του οικολογικού σήματος-
ότι το οικολογικό σήμα πρέπει να αποτελεί συμπλήρωμα των άλλων υφιστάμενων ή μελλοντικών κοινοτικών συστημάτων σήματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στόχοι
Ο παρών κανονισμός θεσπίζει κοινοτικό σύστημα απονομής οικολογικού σήματος, που αποβλέπει:
- στην προώθηση του σχεδιασμού, της παραγωγής, της εμπορίας και της χρήσης προϊόντων τα οποία έχουν περιορισμένες περιβαλλοντικές επιπτώσεις σ' όλη τη διάρκεια του κύκλου ζωής τους και
- στην παροχή στους καταναλωτές περισσότερων πληροφοριακών στοιχείων για τις επιπτώσεις των προϊόντων στο περιβάλλον,
χωρίς, ωστόσο, να τίθεται σε κίνδυνο η ασφάλεια των προϊόντων ή των εργαζομένων, ούτε και να επηρεάζεται σημαντικά η καταλληλότητα του προϊόντος προς χρήση.
Άρθρο 2
Πεδίο εφαρμογής
Ο παρών κανονισμός δεν εφαρμόζεται στα τρόφιμα, τα ποτά και τα φαρμακευτικά προϊόντα.
Άρθρο 3
Ορισμοί
Για τους σκοπούς του παρόντος κανονισμού, νοούνται ως:
α) "ουσίες": τα χημικά στοιχεία και οι ενώσεις τους, όπως ορίζονται στο άρθρο 2 της οδηγίας 67/548/ΕΟΚ του Συμβουλίου της 27ης Ιουνίου 1967 περί προσεγγίσεως των νομοθετικών, κανονιστικών και διοικητικών διατάξεων περί ταξινομήσεως, συσκευασίας και επισημάνσεως των επικίνδυνων ουσιών (8)-
β) "παρασκευάσματα": τα μείγματα ή διαλύματα όπως ορίζονται στο άρθρο 2 της οδηγίας 67/548/ΕΟΚ-
γ) "κατηγορία προϊόντων": τα προϊόντα τα οποία προορίζονται για την ίδια χρήση και μπορούν να χρησιμοποιούνται με ισοδύναμο τρόπο-
δ) "απαρχής μέχρι τέλους": ο κύκλος ζωής ενός προϊόντος από την παραγωγή, στην οποία συμπεριλαμβάνεται η επιλογή των πρώτων υλών, τη διανομή, την κατανάλωση και τη χρήση του μέχρι τη διάθεσή του μετά τη χρήση.
Άρθρο 4
Γενικές αρχές
1. Το οικολογικό σήμα μπορεί να απονέμεται στα προϊόντα που ανταποκρίνονται στους στόχους του άρθρου 1 και είναι σύμφωνα με τις κοινοτικές απαιτήσεις σχετικά με την υγεία, την ασφάλεια και το περιβάλλον.
2. Το οικολογικό σήμα δεν απονέμεται σε καμία περίπτωση:
α) στα προϊόντα τα οποία είναι ουσίες ή παρασκευάσματα που χαρακτηρίζονται ως επικίνδυνα κατά την έννοια των οδηγιών 67/548/ΕΟΚ και 88/379/ΕΟΚ (9).
Το οικολογικό σήμα μπορεί να απονέμεται στα προϊόντα που περιέχουν μια ουσία ή ένα παρασκεύασμα που θεωρείται επικίνδυνο κατά την έννοια της εν λόγω οδηγίας, εφόσον τα προϊόντα αυτά ανταποκρίνονται στους στόχους του άρθρου 1-
β) στα προϊόντα που παρασκευάζονται με μέθοδο που μπορεί να βλάψει σημαντικά τον άνθρωπο ή/και το περιβάλλον.
3. Τα προϊόντα που εισάγονται στην Κοινότητα και για τα οποία ζητήθηκε η απονομή του οικολογικού σήματος, σύμφωνα με τον παρόντα κανονισμό, πρέπει τουλάχιστον να ανταποκρίνονται προς τα ίδια αυστηρά κριτήρια όπως και τα προϊόντα που παρασκευάζονται στην Κοινότητα.
Άρθρο 5
Κατηγορίες προϊόντων και οικολογικά κριτήρια
1. Οι προϋποθέσεις απονομής του οικολογικού σήματος καθορίζονται ανά κατηγορία προϊόντων.
Οι κατηγορίες προϊόντων, τα ειδικά για κάθε κατηγορία οικολογικά κριτήρια και η αντίστοιχη διάρκεια ισχύος τους καθορίζονται με τη διαδικασία του άρθρου 7, μετά τη διαδικασία διαβούλευσης του άρθρου 6.
2. Η Επιτροπή κινεί τις διαδικασίες αυτές αιτήσει του αρμόδιου φορέα ή φορέων που αναφέρονται στο άρθρο 9, ή με δική της πρωτοβουλία. Ο αρμόδιος φορέας μπορεί να ενεργεί είτε με δική του πρωτοβουλία είτε αιτήσει του ενδιαφερόμενου προσώπου ή ομάδας προσώπων- στην τελευταία περίπτωση, αποφασίζει για τη σκοπιμότητα της αίτησης αυτής. Πριν υποβάλει αίτηση στην Επιτροπή, ο αρμόδιος φορέας πραγματοποιεί κατάλληλες διαβουλεύσεις με τους ενδιαφερόμενους κύκλους και ενημερώνει την Επιτροπή για τα αποτελέσματά τους.
3. Κάθε κατηγορία προϊόντων προσδιορίζεται κατά τέτοιο τρόπο ώστε να εξασφαλίζεται ότι όλα τα ανταγωνιστικά προϊόντα, που προορίζονται για την ίδια χρήση και μπορούν να χρησιμοποιούνται με ισοδύναμο τρόπο, περιλαμβάνονται στην ίδια κατηγορία.
4. Τα ειδικά οικολογικά κριτήρια για κάθε κατηγορία προϊόντων καθορίζονται απαρχής μέχρι τέλους βάσει των στόχων του άρθρου 1, των γενικών αρχών του άρθρου 4 και των παραμέτρων του ενδεικτικού μητρώου αξιολόγησης του παραρτήματος Ι. Τα κριτήρια αυτά πρέπει να είναι ακριβή, σαφή και αντικειμενικά, ώστε να εξασφαλίζουν ομοιόμορφη εφαρμογή από τους αρμόδιους φορείς. Επίσης, τα κριτήρια αυτά πρέπει να εξασφαλίζουν υψηλό βαθμό προστασίας του περιβάλλοντος και να στηρίζονται, στο μέτρο του δυνατού, στη χρησιμοποίηση καθαρών τεχνολογιών και, ενδεχομένως, να αντικατοπτρίζουν τη δυνατότητα βελτιστοποίησης της διάρκειας ζωής των προϊόντων.
Εάν κριθεί αναγκαίο να προσαρμοστεί το ενδεικτικό μητρώο αξιολόγησης στην τεχνική πρόοδο, η προσαρμογή αυτή γίνεται με τη διαδικασία του άρθρου 7.
5. Η διάρκεια ισχύος των κατηγοριών προϊόντων είναι περίπου τριών ετών. Η διάρκεια ισχύος ενός κριτηρίου δεν μπορεί να υπερβαίνει τη διάρκεια ισχύος της κατηγορίας προϊόντων στην οποία αναφέρονται.
Άρθρο 6
Διαβουλεύσεις με τους ενδιαφερόμενους κύκλους
1. Για τον καθορισμό των κατηγοριών προϊόντων και των ειδικών οικολογικών κριτηρίων που αναφέρονται στο άρθρο 5 και πριν υποβάλει σχέδιο στην επιτροπή του άρθρου 7, η Επιτροπή συμβουλεύεται τους ενδιαφερόμενους κύκλους που συνεδριάζουν προς το σκοπό αυτό στα πλαίσια ενός γνωμοδοτικού σώματος και λαμβάνει υπόψη της τα αποτελέσματα των διαβουλεύσεων σε εθνικό επίπεδο.
2. Στο γνωμοδοτικό σώμα συμμετέχουν τουλάχιστον οι αντιπρόσωποι, σε κοινοτικό επίπεδο, των ακόλουθων ενδιαφερόμενων κύκλων:
- βιομηχανίας (10),
- εμπορίου (11),
- οργανώσεων καταναλωτών,
- οργανώσεων προστασίας του περιβάλλοντος.
Ο καθένας από αυτούς μπορεί να εκπροσωπείται με τρεις έδρες κατ' ανώτατο όριο.
Οι συμμετέχοντες ενδιαφερόμενοι κύκλοι στο γνωμοδοτικό σώμα πρέπει να διασφαλίζουν την αντίστοιχη εκπροσώπηση σύμφωνα με τις σχετικές κατηγορίες προϊόντων και λαμβάνοντας υπόψη την ανάγκη να εξασφαλίζεται η συνέχεια των εργασιών του γνωμοδοτικού σώματος.
3. Ο εσωτερικός κανονισμός του γνωμοδοτικού σώματος θεσπίζεται από την Επιτροπή με τη διαδικασία του άρθρου 7.
4. Η χορηγούμενη προθεσμία για τις διαβουλεύσεις με το γνωμοδοτικό σώμα δεν μπορεί, σε καμία περίπτωση, να υπερβαίνει τις έξι εβδομάδες.
5. Η Επιτροπή διαβιβάζει στην επιτροπή του άρθρου 7 τα συμπεράσματα των διαβουλεύσεων συγχρόνως με το σχέδιο των ληπτέων μέτρων.
Άρθρο 7
Επιτροπή
1. Η Επιτροπή επικουρείται από επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.
2. Ο αντιπρόσωπος της Επιτροπής υποβάλλει στην εν λόγω επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία του άρθρου 148 παράγραφος 2 της συνθήκης για την έκδοση αποφάσεων τις οποίες το Συμβούλιο καλείται να λάβει μετά από πρόταση της Επιτροπής. Κατά την ψηφοφορία στα πλαίσια της επιτροπής, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.
3. Η Επιτροπή θεσπίζει τα προβλεπόμενα μέτρα εφόσον είναι σύμφωνα με τη γνώμη της επιτροπής.
4. Όταν τα προβλεπόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει στο Συμβούλιο, χωρίς καθυστέρηση, πρόταση σχετικά με τα ληπτέα μέτρα. Το Συμβούλιο αποφασίζει με ειδική πλειοψηφία.
5. Εάν το Συμβούλιο, κατά τη λήξη προθεσμίας τριών μηνών από την υποβολή του θέματος στο Συμβούλιο, δεν έχει λάβει απόφαση, τα προτεινόμενα μέτρα θεσπίζονται από την Επιτροπή.
Άρθρο 8
Το οικολογικό σήμα
1. Το οικολογικό σήμα λαμβάνει τη μορφή λογότυπου, υπόδειγμα του οποίου περιέχεται στο παράρτημα ΙΙ.
2. Οι αιτήσεις για την απονομή του σήματος πρέπει να υποβάλλονται σύμφωνα με τη διαδικασία του άρθρου 10.
3. Η απόφαση για την απονομή σήματος στα επιμέρους προϊόντα που ανταποκρίνονται στα κριτήρια των άρθρων 4 και 5, λαμβάνεται από τους αρμόδιους φορείς του άρθρου 9, σύμφωνα με τη διαδικασία του άρθρου 10.
4. Σύμφωνα με τη διαδικασία του άρθρου 7, η Επιτροπή αποφασίζει, κατά περίπτωση, εάν είναι δυνατόν να αναφέρονται στο οικολογικό σήμα οι κύριοι λόγοι που αιτιολογούν την απονομή του, και εκδίδει τις αναγκαίες λεπτομέρειες για το σκοπό αυτό.
5. Το οικολογικό σήμα απονέμεται για καθορισμένη χρονική περίοδο, η οποία δεν μπορεί, σε καμία περίπτωση, να υπερβαίνει τη διάρκεια ισχύος των κριτηρίων.
Όταν η διάρκεια ισχύος των σχετικών με τα προϊόντα κριτηρίων παρατείνεται, χωρίς να υπάρχει μεταβολή, η ισχύς του σήματος μπορεί να παρατείνεται για την ίδια χρονική περίοδο.
6. Το οικολογικό σήμα δεν μπορεί να χρησιμοποιείται, σε καμία περίπτωση, πριν από τη σύναψη συμβάσεως για τους όρους χρήσης, όπως προβλέπεται στο άρθρο 12.
Άρθρο 9
Ορισμός των αρμόδιων φορέων
1. Το αργότερο έξι μήνες από την έναρξη ισχύος του παρόντος κανονισμού, κάθε κράτος μέλος ορίζει τον φορέα ή φορείς, που στο εξής καλούνται "αρμόδιος φορέας" ή "αρμόδιοι φορείς", ο (οι) οποίος(-οι) είναι επιφορτισμένος (-οι) με την εκτέλεση των καθηκόντων που προβλέπονται από τον παρόντα κανονισμό, και ιδίως αυτών που καθορίζονται στο άρθρο 10, και ενημερώνει σχετικά την Επιτροπή.
2. Τα κράτη μέλη μεριμνούν ώστε η σύνθεση των αρμόδιων φορέων να εγγυάται την ανεξαρτησία και την ουδετερότητά τους και οι αρμόδιοι φορείς να εφαρμόζουν με συνέπεια τις διατάξεις του παρόντος κανονισμού.
Άρθρο 10
Αίτηση για την απονομή οικολογικού σήματος
1. Κάθε παραγωγός ή εισαγωγέας στην Κοινότητα, ο οποίος ζητάει την απονομή οικολογικού σήματος, πρέπει να απευθύνεται στον αρμόδιο φορέα ή φορείς που ορίζεται από το κράτος μέλος στο οποίο το προϊόν παράγεται ή διατίθεται για πρώτη φορά στην αγορά, ή εισάγεται από τρίτη χώρα.
2. Πριν αξιολογήσει τις αιτήσεις, ο αρμόδιος φορέας συμβουλεύεται το αρχείο που αναφέρεται στην παράγραφο 9. Ο αρμόδιος φορέας αξιολογεί τις οικολογικές επιδόσεις του προϊόντος σε σχέση με τις αρχές του άρθρου 4 και τα ειδικά κριτήρια που καθορίζονται για τις κατηγορίες προϊόντων που αναφέρονται στο άρθρο 5. Προς το σκοπό αυτό, υποβάλλονται στον αρμόδιο φορέα όλα τα απαιτούμενα πιστοποιητικά και έγγραφα, συμπεριλαμβανομένων των αποτελεσμάτων ανεξάρτητων δοκιμών.
3. Μετά την αξιολόγηση του προϊόντος, ο αρμόδιος φορέας αποφασίζει εάν θα απονείμει ή όχι το σήμα. Εάν αποφασίσει ότι μπορεί να απονεμηθεί σήμα, κοινοποιεί την απόφαη του στην Επιτροπή, μαζί με τα πλήρη αποτελέσματα της αξιολόγησης, καθώς και σχετική περίληψη. Η Επιτροπή καθορίζει υπόδειγμα γι' αυτή την περίληψη με τη διαδικασία του άρθρου 7.
Εντός προθεσμίας πέντε ημερών από την κοινοποίηση, η Επιτροπή διαβιβάζει στους αρμόδιους φορείς των άλλων κρατών μελών αντίγραφο αυτής της απόφασης και της περίληψης αυτής. Τους διαβιβάζει, επίσης, αιτήσει τους, αντίγραφο με τα πλήρη αποτελέσματα της αξιολόγησης.
4. Μετά από προθεσμία 30 ημερών από την αποστολή της κοινοποίησης στην Επιτροπή, ο αρμόδιος φορέας μπορεί να απονείμει το σήμα, εκτός εάν η Επιτροπή γνωρίσει, στο μεταξύ, στον αρμόδιο φορέα αιτιολογημένες αντιρρήσεις. Στην περίπτωση αυτή, εάν οι αντιρρήσεις αυτές δεν μπορέσουν να αρθούν με ανεπίσημες διαβουλεύσεις, η Επιτροπή λαμβάνει, σε κάθε περίπτωση, απόφαση για την προτεινόμενη απονομή με τη διαδικασία του άρθρου 7.
5. Εάν ο αρμόδιος φορέας αποφασίσει να απονείμει σήμα σε προϊόν για το οποίο η αίτηση απονομής απορρίφθηκε ήδη από τον αρμόδιο φορέα άλλου κράτους μέλους, εφιστά την προσοχή της Επιτροπής σ' αυτό το γεγονός όταν κοινοποιεί την απόφασή του σύμφωνα με την παράγραφο 3. Η Επιτροπή λαμβάνει απόφαση για την προτεινόμενη απονομή με τη διαδικασία του άρθρου 7.
6. Στις περιπτώσεις που αναφέρονται στις παραγράφους 4 και 5, η Επιτροπή, εντός προθεσμίας 45 ημερών από την παραλαβή της απόφασης του αρμόδιου φορέα να απονείμει σήμα, υποβάλλει σχέδιο των ληπτέων μέτρων στην επιτροπή του άρθρου 7.
7. Όταν μια αίτηση απονομής οικολογικού σήματος απορρίπτεται, ο αρμόδιος φορέας ενημερώνει αμέσως την Επιτροπή και γνωστοποιεί στον αιτούντα τους λόγους της απόρριψης.
8. Κατά την παραλαβή αίτησης απονομής σήματος, ο αρμόδιος φορέας μπορεί να θεωρήσει ότι το προϊόν δεν περιλαμβάνεται σε καμία από τις κατηγορίες για τις οποίες έχουν ήδη καθοριστεί κριτήρια. Στην περίπτωση αυτή, ο αρμόδιος φορέας αποφασίζει εάν πρέπει να υποβληθεί στην Επιτροπή προς έγκριση πρόταση δημιουργίας νέας κατηγορίας προϊόντων σύμφωνα με τις διαδικασίες των άρθρων 6 και 7.
9. Η Επιτροπή τηρεί ξεχωριστά αρχεία όλων των αιτήσεων που παραλαμβάνονται, εγκρίνονται ή απορρίπτονται. Στα αρχεία τα σχετικά με την παραλαβή και την απόρριψη των αιτήσεων έχουν πρόσβαση αποκλειστικά και μόνο οι αρμόδιοι φορείς των κρατών μελών.
10. Κάθε κατασκευαστής ή εισαγωγέας που προτίθεται να αποσύρει μια αίτηση απονομής οικολογικού σήματος ή να παύσει να χρησιμοποιεί το σήμα, ενημερώνει σχετικά τον οικείο αρμόδιο φορέα.
Άρθρο 11
ίΕξοδα και τέλη
1. Κάθε αίτηση απονομής σήματος προϋποθέτει την πληρωμή των εξόδων διεκπεραίωσης του φακέλου.
2. Στους όρους χρησιμοποίησης του σήματος περιλαμβάνεται η πληρωμή τέλους χρήσης που πρέπει να καταβάλει ο αιτών.
3. Τα ποσά που αναφέρονται στις παραγράφους 1 και 2 καθορίζονται από τους αρμόδιους φορείς που αναφέρονται στο άρθρο 9 και μπορούν να ποικίλλουν από το ένα κράτος μέλος στο άλλο. Οι κατευθυντήριες γραμμές, για το σκοπό αυτό, καθορίζονται με τη διαδικασία του άρθρου 7.
Άρθρο 12
ίΟροι χρήσης
1. Ο αρμόδιος φορέας συνάπτει με τον αιτούντα σύμβαση σχετικά με τους όρους χρήσης του σήματος. Για το σκοπό αυτό, εγκρίνεται τύπος σύμβασης σύφωνα με τη διαδικασία του άρθρου 7.
2. Οι όροι χρήσης περιλαμβάνουν επίσης τις ρήτρες σχετικά με την ανάκληση της άδειας χρήσης του σήματος.
Άρθρο 13
Απόρρητο
Οι αρμόδιοι φορείς, η Επιτροπή, καθώς και όλοι οι άλλοι ενδιαφερόμενοι υποχρεούνται να μην αποκαλύπτουν σε τρίτους τις πληροφορίες των οποίων έλαβαν γνώση κατά τη διαδικασία αξιολόγησης προϊόντος για την απονομή του σήματος.
Ωστόσο, από τη στιγμή που θα ληφθεί απόφαση απονομής του σήματος, δεν μπορούν, σε καμία περίπτωση, να παραμένουν εμπιστευτικά τα ακόλουθα στοιχεία:
- η ονομασία του προϊόντος,
- ο παραγωγός ή εισαγωγέας του προϊόντος,
- οι λόγοι και οι σχετικές πληροφορίες βάσει των οποίων απονέμεται το σήμα.
Άρθρο 14
Δημοσίευση
Η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων:
α) τις κατηγορίες προϊόντων, τα σχετικά ειδικά οικολογικά κριτήρια, καθώς και την αντίστοιχη διάρκεια ισχύος τους-
β) τον πίνακα των προϊόντων για τα οποία έχει χορηγηθεί οικολογικό σήμα, τα ονόματα των παραγωγών ή εισαγωγέων, καθώς και την ημερομηνία λήξης του σήματος. Τα στοιχεία αυτά δημοσιεύονται τουλάχιστον μία φορά το χρόνο-
γ) τις ονομασίες και τις διευθύνσεις των αρμόδιων φορέων.
Η Επιτροπή δημοσιεύει, επίσης, από καιρού εις καιρόν, ενοποιημένο κατάλογο των προϊόντων στα οποία έχει απονεμηθεί οικολογικό σήμα, προς ενημέρωση των καταναλωτών και των επιχειρήσεων.
Άρθρο 15
Πληροφόρηση
Κάθε κράτος μέλος μεριμνά ώστε οι καταναλωτές και οι επιχειρήσεις να ενημερώνονται, με τον ενδεδειγμένο τρόπο, σχετικά με:
α) τους στόχους του συστήματος απονομής του οικολογικού σήματος-
β) τις κατηγορίες προϊόντων που έχουν επιλεγεί-
γ) τα οικολογικά κριτήρια που ισχύουν για κάθε κατηγορία προϊόντων-
δ) τις διαδικασίες υποβολής αιτήσεων για την απονομή σήματος-
ε) τον αρμόδιο φορέα ή φορείς του κράτους μέλους.
Άρθρο 16
Διαφήμιση
1. Η διαφήμιση μπορεί να αναφέρεται στο οικολογικό σήμα μόνο μετά την απονομή του και μόνο εφόσον πρόκειται για το προϊόν στο οποίο έχει απονεμηθεί το σήμα.
2. Απαγορεύεται κάθε ψευδής ή απατηλή διαφήμιση ή η χρήση λογοτύπου ή σήματος που ενδέχεται να οδηγήσει σε σύγχυση με το κοινοτικό οικολογικό σήμα που θεσπίζεται με τον παρόντα κανονισμό.
Άρθρο 17
Εφαρμογή
Εντός προθεσμίας έξι μηνών από την έναρξη ισχύος του παρόντος κανονισμού, τα κράτη μέλη ενημερώνουν την Επιτροπή σχετικά με τα μέτρα που λαμβάνουν για να συμμορφωθούν με τον παρόντα κανονισμό.
Άρθρο 18
Επανεξέταση
1. Το αργότερο πέντε έτη από την έναρξη της ισχύος του παρόντος κανονισμού, η Επιτροπή επανεξετάζει το σύστημα με βάση την πείρα που αποκτήθηκε κατά τη διάρκεια της εφαρμογής του.
2. Η Επιτροπή προτείνει, ενδεχομένως, κατάλληλες τροποποιήσεις του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Μαρτίου 1992.

Labels: 3
16
20